CELEX: 32021D0219(02)
Language: el
Date: 2021-02-17 00:00:00
Title: Απόφαση της Επιτροπής της 17ης Φεβρουαρίου 2021 για την κοινοποίηση στη Δημοκρατία του Καμερούν του ενδεχομένου να χαρακτηριστεί ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας [κοινοποιηθείσα υπό τον αριθμό C(2021) 981] 2021/C 59 I/01

19.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  CI 59/1
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 17ης Φεβρουαρίου 2021
         για την κοινοποίηση στη Δημοκρατία του Καμερούν του ενδεχομένου να χαρακτηριστεί ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας
         
            
               [κοινοποιηθείσα υπό τον αριθμό C(2021) 981]
            
         
         (2021/C 59 I/01)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (1) (στο εξής: κανονισμός ΠΛΑ), και ιδίως το άρθρο 32,
         Εκτιμώντας τα ακόλουθα:
         1.   ΕΙΣΑΓΩΓΗ
         
         
                     (1)
                  
                  
                     Με τον κανονισμό ΠΛΑ θεσπίζεται ενωσιακό σύστημα πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας.
                  
               
                     (2)
                  
                  
                     Το κεφάλαιο VI του κανονισμού ΠΛΑ προβλέπει τη διαδικασία χαρακτηρισμού των μη συνεργαζόμενων τρίτων χωρών, τις διαδικασίες όσον αφορά τις εν λόγω χώρες, την κατάρτιση καταλόγου των εν λόγω χωρών, τη διαγραφή από τον εν λόγω κατάλογο, τη δημοσίευση του εν λόγω καταλόγου και την ενδεχόμενη λήψη επειγόντων μέτρων.
                  
               
                     (3)
                  
                  
                     Σύμφωνα με το άρθρο 31 του κανονισμού ΠΛΑ, η Επιτροπή χαρακτηρίζει τις τρίτες χώρες που θεωρεί ως μη συνεργαζόμενες στην καταπολέμηση της ΠΛΑ αλιείας. Μια τρίτη χώρα χαρακτηρίζεται ως μη συνεργαζόμενη εάν δεν εκπληρώνει τα καθήκοντα που υπέχει δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς, προκειμένου να λαμβάνει μέτρα για την πρόληψη, την αποτροπή και την εξάλειψη της ΠΛΑ αλιείας.
                  
               
                     (4)
                  
                  
                     Πριν από τον χαρακτηρισμό τρίτων χωρών ως μη συνεργαζόμενων σύμφωνα με το άρθρο 31 του κανονισμού ΠΛΑ, η Επιτροπή οφείλει πρώτα απ’ όλα να κοινοποιεί στις τρίτες χώρες το ενδεχόμενο να χαρακτηριστούν ως μη συνεργαζόμενες χώρες σύμφωνα με το άρθρο 32 του εν λόγω κανονισμού. Η κοινοποίηση αυτή έχει προκαταρκτικό χαρακτήρα.
                  
               
                     (5)
                  
                  
                     Η κοινοποίηση πρέπει να βασίζεται στα κριτήρια που προβλέπονται στο άρθρο 31 του κανονισμού ΠΛΑ. Επίσης, η Επιτροπή οφείλει να λαμβάνει υπόψη όλες τις διαδικασίες που αναφέρονται στο άρθρο 32 του εν λόγω κανονισμού σχετικά με τις τρίτες χώρες στις οποίες απευθύνεται η κοινοποίηση. Ειδικότερα, η Επιτροπή πρέπει να συμπεριλαμβάνει στη σχετική κοινοποίηση πληροφορίες σχετικά με τα ουσιώδη πραγματικά περιστατικά και τις εκτιμήσεις που αποτελούν τη βάση του χαρακτηρισμού αυτού, και να παρέχει στις εν λόγω χώρες την ευκαιρία να απαντήσουν και να υποβάλουν στοιχεία με βάση τα οποία δεν αποδέχονται τον χαρακτηρισμό ή, κατά περίπτωση, σχέδιο δράσης για βελτίωση της κατάστασης και τα μέτρα που ελήφθησαν για να διορθωθεί η κατάσταση. Η Επιτροπή παρέχει στις τρίτες χώρες στις οποίες απευθύνεται η κοινοποίηση τον απαιτούμενο χρόνο για να απαντήσουν στην κοινοποίηση και εύλογη προθεσμία για να επανορθώσουν την κατάσταση.
                  
               
                     (6)
                  
                  
                     Ο χαρακτηρισμός τρίτων χωρών ως μη συνεργαζόμενων βάσει του άρθρου 31 του κανονισμού ΠΛΑ πρέπει να βασίζεται στην εξέταση όλων των πληροφοριών κατά τα οριζόμενα στο άρθρο 31 παράγραφος 2 του εν λόγω κανονισμού. Ο χαρακτηρισμός στηρίζεται σε όλες τις πληροφορίες που έχουν συγκεντρωθεί βάσει του κανονισμού ΠΛΑ ή, κατά περίπτωση, σε οποιαδήποτε άλλη πληροφορία, όπως τα στοιχεία των αλιευμάτων, οι εμπορικές πληροφορίες που λαμβάνονται από εθνικές στατιστικές υπηρεσίες και άλλες αξιόπιστες πηγές, μητρώα σκαφών και βάσεις δεδομένων, αναφορές αλιευμάτων ή προγράμματα στατιστικών εγγράφων και κατάλογοι σκαφών ΠΛΑ αλιείας οι οποίοι έχουν θεσπιστεί από περιφερειακές οργανώσεις διαχείρισης της αλιείας (ΠΟΔΑ) καθώς και σε κάθε άλλη σχετική πληροφορία που λαμβάνεται από λιμένες και αλιευτικά πεδία.
                  
               
                     (7)
                  
                  
                     Σύμφωνα με το άρθρο 33 του κανονισμού ΠΛΑ, το Συμβούλιο πρέπει να καταρτίζει κατάλογο μη συνεργαζόμενων τρίτων χωρών. Τα μέτρα που προβλέπονται, μεταξύ άλλων, στο άρθρο 38 του κανονισμού ΠΛΑ εφαρμόζονται στις εν λόγω χώρες.
                  
               
                     (8)
                  
                  
                     Σύμφωνα με το άρθρο 20 παράγραφος 1 του κανονισμού ΠΛΑ, για να γίνουν αποδεκτά τα πιστοποιητικά αλιευμάτων που έχουν επικυρωθεί από τρίτο κράτος σημαίας, το οικείο κράτος σημαίας υποβάλλει στην Επιτροπή κοινοποίηση στην οποία πιστοποιείται ότι διαθέτει σύστημα εφαρμογής, ελέγχου και επιβολής των νομοθετικών και κανονιστικών διατάξεων και των μέτρων διατήρησης και διαχείρισης με τα οποία πρέπει να συμμορφώνονται τα αλιευτικά του σκάφη.
                  
               
                     (9)
                  
                  
                     Σύμφωνα με το άρθρο 20 παράγραφος 4 του κανονισμού ΠΛΑ, η Επιτροπή οφείλει να συνεργάζεται διοικητικά με τρίτες χώρες σε τομείς που αφορούν την εφαρμογή των διατάξεων του εν λόγω κανονισμού οι οποίες σχετίζονται με την πιστοποίηση των αλιευμάτων.
                  
               2.   ΔΙΑΔΙΚΑΣΙΑ ΣΧΕΤΙΚΑ ΜΕ ΤΗ ΔΗΜΟΚΡΑΤΙΑ ΤΟΥ ΚΑΜΕΡΟΥΝ
         
         
                     (10)
                  
                  
                     Η Δημοκρατία του Καμερούν (στο εξής: Καμερούν) υπέβαλε στην Επιτροπή την κοινοποίησή της με την ιδιότητα του κράτους σημαίας σύμφωνα με το άρθρο 20 του κανονισμού ΠΛΑ, η οποία έγινε δεκτή από την Επιτροπή στις 15 Ιουλίου 2009.
                  
               
                     (11)
                  
                  
                     Τον Αύγουστο του 2019, η Επιτροπή κίνησε διαδικασία διοικητικής συνεργασίας με τις αρχές του Καμερούν στο πλαίσιο της καταπολέμησης της ΠΛΑ αλιείας. Η συνεργασία αυτή κάλυπτε ειδικότερα τους όρους για τη χορήγηση της καμερουνέζικης εθνικότητας σε αλιευτικά σκάφη, τις εθνικές ρυθμίσεις για τη νηολόγηση αλιευτικών σκαφών στην επικράτεια της χώρας, τις προϋποθέσεις για το δικαίωμα σκάφους να φέρει τη σημαία της χώρας και τα σχετικά συστήματα ελέγχου. Η συνεργασία περιελάμβανε ανταλλαγή αλληλογραφίας με τις αρχές, στο πλαίσιο της οποίας η Επιτροπή αναζήτησε και επαλήθευσε όλες τις πληροφορίες που έκρινε απαραίτητες, όπως τον κατάλογο των σκαφών που έχουν νηολογηθεί υπό σημαία Καμερούν και τον κατάλογο των σκαφών που έχουν λάβει άδεια αλιείας από τις αρμόδιες αρχές του Καμερούν, προκειμένου να αξιολογήσει τον βαθμό στον οποίο το Καμερούν ανταποκρίνεται στις διεθνείς υποχρεώσεις του στο πλαίσιο της καταπολέμησης της ΠΛΑ αλιείας.
                  
               
                     (12)
                  
                  
                     Το Καμερούν έχει κυρώσει τη σύμβαση των Ηνωμένων Εθνών για το Δίκαιο της Θάλασσας (UNCLOS) του 1982 (2). Το Καμερούν δεν είναι συμβαλλόμενο μέρος ούτε συνεργαζόμενο μη συμβαλλόμενο μέρος σε ΠΟΔΑ.
                  
               
                     (13)
                  
                  
                     Για να αξιολογήσει τη συμμόρφωση του Καμερούν με τις διεθνείς υποχρεώσεις που υπέχει βάσει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς, η Επιτροπή αναζήτησε, συγκέντρωσε και ανέλυσε όλες τις απαραίτητες πληροφορίες για τους σκοπούς αυτής της διαδικασίας, όπως πληροφορίες που έχουν δημοσιευτεί από ΠΟΔΑ, πληροφορίες που διαβιβάστηκαν από τις αρχές κρατών λιμένος στο πλαίσιο της συνεργασίας για την καταπολέμηση της ΠΛΑ αλιείας και πληροφορίες που αντλήθηκαν από ανοικτές και αξιόπιστες βάσεις δεδομένων, καθώς και δημόσια διαθέσιμες πληροφορίες.
                  
               3.   ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΤΟΥ ΚΑΜΕΡΟΥΝ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
         
         
                     (14)
                  
                  
                     Σύμφωνα με το άρθρο 31 παράγραφος 3 του κανονισμού ΠΛΑ, η Επιτροπή ανέλυσε τα καθήκοντα που υπέχει το Καμερούν ως κράτος σημαίας, κράτος λιμένος, παράκτιο κράτος ή κράτος αγοράς. Για τους σκοπούς αυτής της εξέτασης, η Επιτροπή έλαβε υπόψη τα κριτήρια που προβλέπονται στο άρθρο 31 παράγραφοι 4 έως 7 του κανονισμού ΠΛΑ.
                  
               3.1.   Μέτρα που ελήφθησαν όσον αφορά την επαναλαμβανόμενη φύση των δραστηριοτήτων ΠΛΑ αλιείας και τις εμπορικές ροές προϊόντων που προέρχονται από ΠΛΑ αλιεία (άρθρο 31 παράγραφος 4 του κανονισμού ΠΛΑ)
         
         
                     (15)
                  
                  
                     Σύμφωνα με το άρθρο 31 παράγραφος 4 στοιχείο α) του κανονισμού ΠΛΑ, η Επιτροπή ανέλυσε τα μέτρα που έχει λάβει το Καμερούν όσον αφορά τυχόν επαναλαμβανόμενη δραστηριότητα ΠΛΑ αλιείας που διεξάγεται ή υποστηρίζεται από αλιευτικά σκάφη που φέρουν τη σημαία του ή από υπηκόους του ή από αλιευτικά σκάφη που αναπτύσσουν δραστηριότητες στα θαλάσσια ύδατά του ή χρησιμοποιούν τους λιμένες του.
                  
               
                     (16)
                  
                  
                     Η Επιτροπή διαπίστωσε, με βάση στοιχεία που άντλησε από τον κατάλογο σκαφών ΠΛΑ αλιείας της επιτροπής διαχείρισης της αλιείας τόνου του Ινδικού Ωκεανού (IOTC) και στοιχεία που διαβίβασαν οι αρμόδιες αρχές του Καμερούν, ότι τα ακόλουθα σκάφη έφεραν τη σημαία του Καμερούν μετά την προσθήκη τους στον κατάλογο σκαφών ΠΛΑ αλιείας της IOTC (3), UTHAIWAN (προηγούμενο όνομα: WISDOM SEA REEFER, με αριθμό IMO 7637527), SEA VIEW (προηγούμενο όνομα: AL WESAM 2, με αριθμό IMO 8692342) και SEA WIND (προηγούμενο όνομα: AL WESAM 1, με αριθμό IMO 8692354) (4).
                  
               
                     (17)
                  
                  
                     Οι αρχές του Καμερούν επιβεβαίωσαν στην Επιτροπή ότι τα εν λόγω σκάφη έφεραν τη σημαία του Καμερούν μετά την προσθήκη τους στον κατάλογο σκαφών ΠΛΑ αλιείας της IOTC.
                  
               
                     (18)
                  
                  
                     Επιπλέον, το σκάφος AL WESAM 5 το οποίο περιλαμβάνεται στον κατάλογο σκαφών ΠΛΑ αλιείας μετανηολογήθηκε στο Καμερούν με το όνομα PROGRESO και, ως εκ τούτου, ο κατάλογος σκαφών ΠΛΑ αλιείας της IOTC τροποποιήθηκε αντίστοιχα τον Νοέμβριο του 2020 (5).
                  
               
                     (19)
                  
                  
                     Σχετικά με το θέμα αυτό, οι διαδικασίες που εφαρμόζει το Καμερούν πριν από τη νηολόγηση αλιευτικού σκάφους δεν προβλέπουν ολοκληρωμένη προηγούμενη εξέταση του ιστορικού συμμόρφωσης του σκάφους και της ικανότητάς του να συμμορφώνεται με όλους τους εφαρμοστέους κανονισμούς και τα διεθνή μέτρα, ούτε την επαλήθευση των καταλόγων σκαφών ΠΛΑ αλιείας που έχουν καταρτιστεί από ΠΟΔΑ όπως προβλέπεται στα σημεία 36 και 42 του διεθνούς σχεδίου δράσης για την πρόληψη, την αποτροπή και την εξάλειψη της παράνομης, λαθραίας και άναρχης αλιείας (IPOA-IUU) (6). Οι πρακτικές αυτές θα μπορούσαν να έχουν ως αποτέλεσμα την άσκηση αλιευτικών δραστηριοτήτων ΠΛΑ αλιείας από σκάφη που φέρουν τη σημαία του Καμερούν.
                  
               
                     (20)
                  
                  
                     Αυτό καταδεικνύεται επίσης από το γεγονός ότι το αλιευτικό σκάφος UTHAIWAN εξακολουθούσε να φέρει επίσης τη σημαία της Ονδούρας, ενώ ήταν νηολογημένο από το Καμερούν υπό τη σημαία του. Οι αρχές της Ονδούρας επιβεβαίωσαν το γεγονός αυτό σε επικοινωνία που είχαν με την IOTC (7). Η κατάσταση αυτή αντιβαίνει στο άρθρο 92 παράγραφος 2 της UNCLOS, το οποίο ορίζει ότι τα πλοία δεν μπορούν να πλέουν με τη σημαία περισσοτέρων του ενός κράτους και ότι στην περίπτωση αυτή μπορούν να θεωρηθούν ως πλοία χωρίς εθνικότητα.
                  
               
                     (21)
                  
                  
                     Με βάση τις πληροφορίες που παρασχέθηκαν από τις αρχές του Καμερούν, η Επιτροπή διαπίστωσε επίσης ότι η τήρηση του καταλόγου νηολογημένων σκαφών που φέρουν τη σημαία της χώρας είναι πλημμελής. Οι αρχές επιβεβαίωσαν ότι ορισμένα αλιευτικά σκάφη έφεραν τη σημαία του Καμερούν ενώ δεν συμπεριλαμβάνονταν στον κατάλογο των νηολογημένων σκαφών που υποβλήθηκε στην Επιτροπή (UTHAIWAN, MAYI SEIS με αριθμό IMO 8803630) όπως αναφέρεται στην αιτιολογική σκέψη 11. Επιπλέον, σύμφωνα με πληροφορίες που συγκέντρωσε η Επιτροπή από ανοικτές βάσεις δεδομένων, τουλάχιστον 12 αλιευτικά σκάφη φαίνεται ότι νηολογήθηκαν υπό σημαία Καμερούν το 2019 και το 2020 (8), ενώ δεν περιλαμβάνονται στον κατάλογο που υποβλήθηκε στην Επιτροπή. Οι ανωτέρω ενέργειες των αρχών του Καμερούν αντιβαίνουν στο άρθρο 94 παράγραφος 2 στοιχείο α) της UNCLOS και στη σύσταση της παραγράφου 42 του IPOA-IUU, όπου προβλέπεται ότι κάθε κράτος τηρεί νηολόγιο που περιέχει τα ονόματα και τα χαρακτηριστικά γνωρίσματα των πλοίων που φέρουν τη σημαία του. Το στοιχείο αυτό επιβεβαιώνει επίσης ότι το Καμερούν δεν διαθέτει αξιόπιστη και καθιερωμένη διαδικασία νηολόγησης σκαφών υπό τη σημαία του.
                  
               
                     (22)
                  
                  
                     Επιπλέον, η νηολόγηση αρκετών αλιευτικών σκαφών εντός περιορισμένου χρονικού διαστήματος (2019 και 2020) εγείρει ερωτήματα σχετικά με την ικανότητα των αρχών του Καμερούν να διασφαλίζουν την ύπαρξη πραγματικού δεσμού μεταξύ του Καμερούν και των εν λόγω σκαφών, και το στοιχείο αυτό παραβιάζει τους όρους που προβλέπονται για την εθνικότητα των πλοίων στο άρθρο 91 της UNCLOS.
                  
               
                     (23)
                  
                  
                     Επιπροσθέτως, σύμφωνα με δημόσια διαθέσιμες πληροφορίες (9), σκάφος που έφερε τη σημαία του Καμερούν (OLUTORSKY με αριθμό IMO 8826151) εντοπίστηκε να προβαίνει σε παράνομες αλιευτικές δραστηριότητες στα ύδατα τρίτης χώρας το 2020. Το σκάφος συνελήφθη και επιβλήθηκε πρόστιμο στην επιχείρηση που το εκμεταλλευόταν από το παράκτιο κράτος.
                  
               
                     (24)
                  
                  
                     Επίσης, το 2019, δεν επετράπη ο απόπλους του σκάφους UTHAIWAN από λιμένα τρίτης χώρας ενώ έφερε τη σημαία του Καμερούν και επιβλήθηκε πρόστιμο στην επιχείρηση που το εκμεταλλευόταν από τις αρχές της εν λόγω τρίτης χώρας, διότι εισήλθε στον λιμένα χωρίς κοινοποίηση και διότι συμπεριλαμβανόταν στον κατάλογο των σκαφών ΠΛΑ αλιείας (10).
                  
               
                     (25)
                  
                  
                     Όσον αφορά τα στοιχεία που παρατίθενται στις ανωτέρω αιτιολογικές σκέψεις, η Επιτροπή κατέληξε στο συμπέρασμα ότι το Καμερούν δεν τήρησε τις υποχρεώσεις του ως κράτους σημαίας όσον αφορά την άσκηση ελέγχου επί του στόλου του και την πρόληψη της εμπλοκής του στόλου του σε δραστηριότητες ΠΛΑ αλιείας σε ύδατα εκτός της δικαιοδοσίας του. Το γεγονός αυτό συνιστά παράβαση του άρθρου 94 παράγραφοι 1 και 2 της UNCLOS, όπου προβλέπεται ότι κάθε κράτος ασκεί αποτελεσματικά τη δικαιοδοσία του και τον έλεγχό του στα πλοία που φέρουν τη σημαία του. Συνεπώς, το Καμερούν δεν τήρησε την υποχρέωση δέουσας επιμέλειας που υπέχει να χρησιμοποιεί επαρκή μέσα, να καταβάλλει κάθε δυνατή προσπάθεια και να προβαίνει σε κάθε δυνατή ενέργεια για να προλαμβάνει την άσκηση δραστηριοτήτων ΠΛΑ αλιείας από σκάφη που φέρουν τη σημαία του (11). Η μη τήρηση της υποχρέωσης αυτής αντιβαίνει επίσης στα σημεία 34 και 35 του IPOA-IUU, όπου προβλέπεται ότι τα κράτη θα πρέπει να διασφαλίζουν ότι τα αλιευτικά σκάφη που έχουν δικαίωμα να φέρουν τη σημαία τους δεν επιδίδονται σε ΠΛΑ αλιεία ούτε την υποστηρίζουν και, πριν νηολογήσουν ένα σκάφος, τα κράτη σημαίας είναι σε θέση να εκπληρώσουν το καθήκον τους να διασφαλίσουν ότι τα εν λόγω σκάφη δεν επιδίδονται σε ΠΛΑ αλιεία.
                  
               
                     (26)
                  
                  
                     Κατά συνέπεια, δεν μπορεί ούτε να αποκλειστεί το ενδεχόμενο τα νηολογημένα στο Καμερούν αλιευτικά σκάφη που αναφέρονται στις αιτιολογικές σκέψεις 16 έως 24, και τα οποία ως εκ τούτου έχουν την εθνικότητα της χώρας αυτής και έχουν το δικαίωμα να φέρουν τη σημαία της, να έχουν επιδοθεί σε δραστηριότητες ΠΛΑ αλιείας ή δραστηριότητες συναφείς με ΠΛΑ αλιεία σε περιοχές εκτός της εθνικής δικαιοδοσίας του Καμερούν, συμπεριλαμβανομένων περιοχών που βρίσκονται στη δικαιοδοσία τρίτων χωρών, και να έχουν χρησιμοποιήσει λιμένες τρίτων χωρών. Επιπλέον, η έλλειψη ελέγχου εκ μέρους του Καμερούν επί των σκαφών που φέρουν τη σημαία του παρέχει στα σκάφη αυτά τη δυνατότητα να εκφορτώνουν και/ή να μεταφορτώνουν αλιευτικά προϊόντα, με αποτέλεσμα να μην είναι δυνατόν να αποτραπεί η είσοδος στις αγορές αλιευτικών προϊόντων που προέρχονται από ΠΛΑ αλιεία.
                  
               
                     (27)
                  
                  
                     Λαμβανομένων υπόψη των εκτιμήσεων που παρουσιάζονται στο παρόν τμήμα και με βάση όλα τα πραγματικά στοιχεία που συνέλεξε η Επιτροπή, διαπιστώνεται ότι, σύμφωνα με το άρθρο 31 παράγραφος 3 και το άρθρο 31 παράγραφος 4 στοιχείο α) του κανονισμού ΠΛΑ, το Καμερούν δεν εκπλήρωσε τα καθήκοντα που υπέχει βάσει του διεθνούς δικαίου ως κράτος σημαίας προκειμένου να λαμβάνει μέτρα για την πρόληψη, την αποτροπή και την εξάλειψη της ΠΛΑ αλιείας.
                  
               
                     (28)
                  
                  
                     Με βάση τις πληροφορίες που παρασχέθηκαν στην αιτιολογική σκέψη 26, διατυπώνεται το συμπέρασμα ότι, σύμφωνα με το άρθρο 31 παράγραφος 3 και το άρθρο 31 παράγραφος 4 στοιχείο β) του κανονισμού ΠΛΑ, το Καμερούν δεν απέτρεψε την πρόσβαση στις αγορές αλιευτικών προϊόντων που προέρχονται από ΠΛΑ αλιεία.
                  
               3.2.   Μη συμμόρφωση με τις υποχρεώσεις συνεργασίας και επιβολής της νομοθεσίας (άρθρο 31 παράγραφος 5 του κανονισμού ΠΛΑ)
         
         
                     (29)
                  
                  
                     Σύμφωνα με το άρθρο 31 παράγραφος 5 στοιχείο α) του κανονισμού ΠΛΑ, η Επιτροπή ανέλυσε τη συνεργασία της με το Καμερούν για να διαπιστώσει κατά πόσον οι αρχές είχαν συνεργαστεί αποτελεσματικά απαντώντας σε ερωτήσεις, παρέχοντας περαιτέρω στοιχεία ή διερευνώντας θέματα που αφορούν την ΠΛΑ αλιεία και σχετικές δραστηριότητες.
                  
               
                     (30)
                  
                  
                     Η Επιτροπή δυσκολεύτηκε να επικοινωνήσει με τις αρμόδιες αλιευτικές και λιμενικές αρχές του Καμερούν. Επιπλέον, οι προαναφερόμενες αρχές δεν ανταποκρίθηκαν σε αιτήματα της Επιτροπής και η Επιτροπή έλαβε μόνο ελλιπείς απαντήσεις, ενώ έγιναν περιορισμένες επακόλουθες ενέργειες για τα ζητήματα που τέθηκαν. Παραδείγματος χάριν, η Επιτροπή δεν έλαβε σαφείς και ολοκληρωμένες εξηγήσεις όσον αφορά το καθεστώς των αλιευτικών σκαφών που φέρουν τη σημαία του Καμερούν και τις δραστηριότητές τους, ούτε σχετικά με τη διαδικασία νηολόγησης αλιευτικών σκαφών υπό τη σημαία του Καμερούν.
                  
               
                     (31)
                  
                  
                     Επιπλέον, το Καμερούν δεν κατόρθωσε να αποδείξει ότι συνεργάζεται και συντονίζει τις δραστηριότητές του με άλλα κράτη και σχετικές ΠΟΔΑ όσον αφορά τα σκάφη που φέρουν τη σημαία του και περιλαμβάνονται στους καταλόγους σκαφών ΠΛΑ αλιείας των εν λόγω οργανώσεων, σε σχέση με τη διατήρηση και τη διαχείριση των αλιευτικών πόρων, όπως αναφέρεται στην παράγραφο 28 του IPOA-IUU. Το Καμερούν δεν ανταποκρίθηκε σε αιτήματα αμοιβαίας συνδρομής που απέστειλε ένα κράτος μέλος το 2020 δυνάμει του άρθρου 51 του κανονισμού ΠΛΑ, καθώς και σε αιτήματα που απηύθυνε ένα άλλο κράτος μέλος το 2019 και το 2020 σχετικά με αλιευτικά σκάφη που φέρουν τη σημαία του Καμερούν και τα οποία χρησιμοποίησαν λιμένες της Ευρωπαϊκής Ένωσης.
                  
               
                     (32)
                  
                  
                     Σύμφωνα με το άρθρο 31 παράγραφος 5 στοιχείο β) του κανονισμού ΠΛΑ, η Επιτροπή ανέλυσε τα υφιστάμενα μέτρα επιβολής για την πρόληψη, την αποτροπή και την εξάλειψη της ΠΛΑ αλιείας τα οποία έχουν ληφθεί από το Καμερούν.
                  
               
                     (33)
                  
                  
                     Με βάση τις πληροφορίες που συνέλεξε η Επιτροπή από ανοικτές βάσεις δεδομένων και όπως αναφέρεται στην αιτιολογική σκέψη 21, το Καμερούν νηολόγησε τουλάχιστον 12 αλιευτικά σκάφη υπό τη σημαία του το 2019 και το 2020. Όλα αυτά τα αλιευτικά σκάφη δραστηριοποιούνται εκτός των υδάτων που βρίσκονται υπό τη δικαιοδοσία του Καμερούν. Η Επιτροπή, παρότι υπέβαλε ερωτήματα σχετικά με το συναφές νομικό πλαίσιο που ισχύει στο Καμερούν, δεν έλαβε καμία πληροφορία. Από πληροφορίες οι οποίες είναι διαθέσιμες από δημόσιες πηγές προκύπτει ότι η ισχύουσα εθνική νομοθεσία για την αλιεία («Loi n° 94/01 portant régime des forêts, de la faune et de la pêche» (12)) δεν περιλαμβάνει ειδικές διατάξεις για τη διαχείριση και τον έλεγχο των αλιευτικών σκαφών, ούτε στα ύδατα που υπάγονται στην κυριαρχία ή τη δικαιοδοσία του Καμερούν ούτε πέραν αυτών.
                  
               
                     (34)
                  
                  
                     Το εν λόγω νομικό πλαίσιο δεν συνάδει με το άρθρο 94 παράγραφος 2 στοιχείο β) της UNCLOS, το οποίο προβλέπει ότι το κράτος σημαίας ενασκεί τη δικαιοδοσία του, δυνάμει του εσωτερικού του δικαίου, επί των πλοίων που φέρουν τη σημαία του. Επιπλέον, σύμφωνα με τα σημεία 31, 32 και 33 των προαιρετικών κατευθυντήριων γραμμών του FAO για την επίδοση του κράτους σημαίας, τα κράτη σημαίας οφείλουν να εφαρμόζουν καθεστώς ελέγχου επί των σκαφών που φέρουν τη σημαία τους και να θεσπίζουν μέτρα επιβολής που καθιστούν δυνατό, μεταξύ άλλων, τον εντοπισμό παραβάσεων των εφαρμοστέων νομοθετικών και κανονιστικών διατάξεων και των διεθνών μέτρων διατήρησης και διαχείρισης (13), καθώς και να επιβάλλουν κατάλληλες κυρώσεις και κατάλληλα μέτρα κατά των παραβατών. Οι κυρώσεις και τα μέτρα πρέπει να είναι επαρκώς αυστηρά ώστε να εξασφαλίζουν αποτελεσματικά τη συμμόρφωση, να αποθαρρύνουν τις παραβάσεις οπουδήποτε και αν λαμβάνουν χώρα και να αφαιρούν από τους παραβάτες τα οφέλη που προκύπτουν από τις παράνομες δραστηριότητές τους.
                  
               
                     (35)
                  
                  
                     Παρότι αναπτύσσουν δραστηριότητες σε περιοχές που υπάγονται στη δικαιοδοσία τρίτων χωρών, κανένα από τα αλιευτικά σκάφη που αναφέρονται στην αιτιολογική σκέψη 33 δεν περιλαμβάνεται στον κατάλογο των αδειοδοτημένων αλιευτικών σκαφών, τον οποίο υπέβαλαν οι αρμόδιες αρχές του Καμερούν στην Επιτροπή το 2019. Η κατάσταση αυτή προφανώς δεν συνάδει με το σημείο 30 των προαιρετικών κατευθυντήριων γραμμών του FAO για την επίδοση του κράτους σημαίας, το οποίο προβλέπει ότι τα κράτη σημαίας εφαρμόζουν καθεστώς αδειοδότησης των αλιευτικών και των συναφών με την αλιεία δραστηριοτήτων, καθώς και με το άρθρο 3 παράγραφος 2 της συμφωνίας συμμόρφωσης του FAO και με την παράγραφο 45 του IPOA-IUU, σύμφωνα με τα οποία τα κράτη οφείλουν να διασφαλίζουν ότι τα αλιευτικά σκάφη που φέρουν τη σημαία τους και αναπτύσσουν αλιευτικές δραστηριότητες σε ύδατα εκτός των υδάτων που υπάγονται στην κυριαρχία ή τη δικαιοδοσία τους διαθέτουν έγκυρη άδεια που έχει εκδοθεί από τις αρμόδιες αρχές του κράτους σημαίας.
                  
               
                     (36)
                  
                  
                     Επιπλέον, το αλιευτικό σκάφος OCEAN MARIA (με αριθμό IMO 8719164) που φέρει τη σημαία του Καμερούν υπέβαλε πράξη νηολόγησης που είχε λήξει, και ως εκ τούτου δεν ήταν έγκυρη, στις αρχές κράτους μέλους στο πλαίσιο της αίτησης άδειας εισόδου σε λιμένα της Ευρωπαϊκής Ένωσης το 2020. Παρά το γεγονός ότι στη συνέχεια επιδείχθηκε στις αρχές έγκυρο πιστοποιητικό πριν από την είσοδο του σκάφους στον λιμένα, το σκάφος φαίνεται ότι συνέχισε να αναπτύσσει δραστηριότητες χωρίς να διαθέτει έγκυρο πιστοποιητικό νηολόγησης την περίοδο μεταξύ 4ης Φεβρουαρίου 2020 και 13ης Απριλίου 2020. Οι αρχές του Καμερούν δεν ανταποκρίθηκαν στα αιτήματα που υπέβαλε τόσο η Επιτροπή όσο και το οικείο κράτος μέλος σχετικά με το εν λόγω σκάφος και το καθεστώς του.
                  
               
                     (37)
                  
                  
                     Επιπλέον, το Καμερούν επιβεβαίωσε στην Επιτροπή τη διαγραφή από το νηολόγιο των σκαφών SEA WIND και SEA VIEW που περιλαμβάνονται στον κατάλογο σκαφών ΠΛΑ αλιείας της IOTC λόγω παράνομων αλιευτικών δραστηριοτήτων και, σύμφωνα με στοιχεία που αντλήθηκαν από δημόσια διαθέσιμη βάση δεδομένων και πληροφορίες που παρασχέθηκαν από τις αρχές άλλων τρίτων χωρών, το σκάφος UTHAIWAN το οποίο περιλαμβάνεται στον κατάλογο σκαφών ΠΛΑ αλιείας της IOTC φέρει πλέον επίσης τη σημαία άλλου κράτους. Ωστόσο, οι αρχές του Καμερούν δεν ενημέρωσαν την Επιτροπή για τυχόν άλλα μέτρα που έλαβαν κατά των εν λόγω σκαφών που περιλαμβάνονται στον κατάλογο ΠΛΑ αλιείας και των επιχειρήσεων που τα εκμεταλλεύονται. Η διαγραφή αλιευτικών σκαφών από το νηολόγιο δεν θεωρείται επαρκές μέτρο ώστε να ληφθεί το κράτος σημαίας, καθώς το μέτρο αυτό δεν αντιμετωπίζει τη δραστηριότητα ΠΛΑ αλιείας και δεν διασφαλίζει την επιβολή κυρώσεων ή μέτρων κατά των αλιευτικών δραστηριοτήτων που ασκούνται.
                  
               
                     (38)
                  
                  
                     Η εν λόγω διαγραφή είναι επίσης αντίθετη προς τις συστάσεις για λήψη μέτρων επιβολής όσον αφορά τις δραστηριότητες ΠΛΑ αλιείας και την επιβολή επαρκώς αυστηρών κυρώσεων στους παραβάτες για την αποτελεσματική πρόληψη, αποτροπή και εξάλειψη της ΠΛΑ αλιείας και τη στέρηση από τους παραβάτες των οφελών που προκύπτουν από την εν λόγω αλιεία, όπως ορίζεται στην παράγραφο 21 του IPOA-IUU, στο σημείο 8.2.7 του κώδικα δεοντολογίας του FAO για την υπεύθυνη αλιεία, και στα σημεία 31 έως 33, 35 και 38 των προαιρετικών κατευθυντήριων γραμμών του FAO σχετικά με την επίδοση του κράτους σημαίας.
                  
               
                     (39)
                  
                  
                     Με βάση τις πληροφορίες που παρασχέθηκαν στις αιτιολογικές σκέψεις 33 έως 37, διατυπώνεται το συμπέρασμα ότι, σύμφωνα με το άρθρο 31 παράγραφος 5 στοιχείο β) του κανονισμού ΠΛΑ, το Καμερούν δεν έλαβε επαρκή μέτρα επιβολής για την πρόληψη, την αποτροπή και την εξάλειψη της ΠΛΑ αλιείας.
                  
               
                     (40)
                  
                  
                     Σύμφωνα με το άρθρο 31 παράγραφος 5 στοιχείο γ) του κανονισμού ΠΛΑ, η Επιτροπή ανέλυσε την έκταση και τη σοβαρότητα της συγκεκριμένης ΠΛΑ αλιείας.
                  
               
                     (41)
                  
                  
                     Παρά το γεγονός ότι η Επιτροπή επεσήμανε στις αρμόδιες αρχές του Καμερούν, μέσω διαφόρων ανταλλαγών αλληλογραφίας, ότι αλιευτικά σκάφη που φέρουν τη σημαία του συμπεριλαμβάνονται στους καταλόγους σκαφών ΠΛΑ αλιείας της IOTC, οι αρχές του Καμερούν επιβεβαίωσαν ότι το αλιευτικό σκάφος UTHAIWAN έφερε τη σημαία του και δεν ανέφεραν αν επρόκειτο να ληφθούν μέτρα εις βάρος του εν λόγω σκάφους. Επιπλέον, οι αρχές δεν ενημέρωσαν επίσης την Επιτροπή σχετικά με τη λήψη τυχόν μέτρων όσον αφορά τα σκάφη SEA WIND και SEA VIEW που περιλαμβάνονται στον κατάλογο των σκαφών ΠΛΑ αλιείας της IOTC, ούτε πριν ούτε μετά τη διαγραφή των σκαφών από το εθνικό νηολόγιο.
                  
               
                     (42)
                  
                  
                     Οι αρμόδιες αρχές του Καμερούν δεν διασφάλισαν επίσης την κατάλληλη συνεργασία με άλλες χώρες και διεθνείς οργανώσεις, όπως αναφέρεται στην αιτιολογική σκέψη 31. Επιπροσθέτως, η παρουσία σκαφών του Καμερούν στον κατάλογο της IOTC καταδεικνύει την έλλειψη συνεργασίας ως κράτους σημαίας με άλλα εμπλεκόμενα κράτη στο πλαίσιο των περιφερειακών μέτρων διαχείρισης της αλιείας.
                  
               
                     (43)
                  
                  
                     Δεδομένης της κατάστασης όπως παρουσιάζεται στο παρόν τμήμα και με βάση όλα τα πραγματικά στοιχεία που συνέλεξε η Επιτροπή, καθώς και το σύνολο των δηλώσεων των αρχών του Καμερούν, διαπιστώνεται ότι, σύμφωνα με το άρθρο 31 παράγραφοι 3 και 5 του κανονισμού ΠΛΑ, το Καμερούν δεν εκπλήρωσε τα καθήκοντα που υπέχει βάσει του διεθνούς δικαίου σε ό,τι αφορά τη συνεργασία και την επιβολή της νομοθεσίας.
                  
               3.3.   Μη εφαρμογή των διεθνών κανόνων (άρθρο 31 παράγραφος 6 του κανονισμού ΠΛΑ)
         
         
                     (44)
                  
                  
                     Σύμφωνα με το άρθρο 31 παράγραφος 6 στοιχεία α) και β) του κανονισμού ΠΛΑ, η Επιτροπή ανέλυσε την κύρωση ή την προσχώρησή του Καμερούν σε σχετικές διεθνείς πράξεις που αφορούν την αλιεία, καθώς και το καθεστώς του ως συμβαλλόμενου μέρους σε διάφορες ΠΟΔΑ ή τη συμφωνία του να εφαρμόσει τα μέτρα διατήρησης και διαχείρισης που θεσπίζουν οι οργανώσεις αυτές.
                  
               
                     (45)
                  
                  
                     Με εξαίρεση τη UNCLOS, όπως περιγράφεται στην αιτιολογική σκέψη 12, το Καμερούν δεν έχει κυρώσει τη συμφωνία για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας της 10ης Δεκεμβρίου 1982, οι οποίες αφορούν τη διατήρηση και τη διαχείριση των αλληλεπικαλυπτόμενων αποθεμάτων ιχθύων και των αποθεμάτων άκρως μεταναστευτικών ιχθύων (UNFSA), ούτε τη συμφωνία συμμόρφωσης του FAO, ούτε τη συμφωνία του FAO του 2009 σχετικά με τα μέτρα που λαμβάνει το κράτος λιμένα (PSMA).
                  
               
                     (46)
                  
                  
                     Το γεγονός αυτό δεν συνάδει με το καθήκον των κρατών να συνεργάζονται και την υποχρέωση να λαμβάνουν ή να συνεργάζονται προκειμένου να λάβουν τα αναγκαία μέτρα για τη διατήρηση των ζώντων πόρων της ανοικτής θάλασσας, όπως προβλέπεται στα άρθρα 117 και 118 της UNCLOS. Η εν λόγω έλλειψη συνεργασίας αντιβαίνει επίσης στις συστάσεις της παραγράφου 11 του IPOA-IUU, η οποία ενθαρρύνει τα κράτη να θέσουν ως ζήτημα προτεραιότητας την κύρωση, την αποδοχή ή την προσχώρηση στην UNFSA και στη συμφωνία συμμόρφωσης του FAO. Επίσης, αντιβαίνει στην παράγραφο 14 του IPOA-IUU που προβλέπει ότι τα κράτη θα πρέπει να εφαρμόζουν πλήρως και αποτελεσματικά τον κώδικα δεοντολογίας του FAO για την αλιεία και τα συναφή διεθνή σχέδια δράσης.
                  
               
                     (47)
                  
                  
                     Όπως περιγράφεται στην αιτιολογική σκέψη 12, το Καμερούν δεν είναι συμβαλλόμενο μέρος ούτε συνεργαζόμενο μη συμβαλλόμενο μέρος σε καμία ΠΟΔΑ.
                  
               
                     (48)
                  
                  
                     Σύμφωνα με το άρθρο 31 παράγραφος 6 στοιχείο γ) του κανονισμού ΠΛΑ, η Επιτροπή ανέλυσε αν το Καμερούν έχει ενδεχομένως εμπλακεί σε πράξεις ή παραλείψεις που πιθανώς μείωσαν την αποτελεσματικότητα των ισχυουσών νομοθετικών ή κανονιστικών διατάξεων ή των διεθνών μέτρων διαχείρισης και διατήρησης.
                  
               
                     (49)
                  
                  
                     Οι αρχές του Καμερούν, εφόσον προέβησαν στη νηολόγηση στο Καμερούν αλιευτικών σκαφών που περιλαμβάνονται στον κατάλογο ΠΛΑ αλιείας της IOTC και, συνακόλουθα, χορήγησαν σε αυτά το δικαίωμα να φέρουν τη σημαία της χώρας, μείωσαν την αποτελεσματικότητα των μέτρων διατήρησης και διαχείρισης που έχουν ληφθεί από διάφορες ΠΟΔΑ και παρέβησαν διεθνώς συμφωνημένους κανόνες, όπως αυτούς που προβλέπονται στο άρθρο 3 παράγραφος 1 στοιχείο α) της συμφωνίας συμμόρφωσης του FAO, στο άρθρο 18 παράγραφος 2 της UNFSA, στο σημείο 35 των προαιρετικών κατευθυντήριων γραμμών του FAO για την επίδοση του κράτους σημαίας, και στις παραγράφους 38 και 39 του IPOA-IUU.
                  
               
                     (50)
                  
                  
                     Δεδομένης της κατάστασης που παρουσιάζεται στο παρόν τμήμα και με βάση όλα τα πραγματικά στοιχεία που συνέλεξε η Επιτροπή και τις δηλώσεις του Καμερούν, υπάρχουν σοβαρές ενδείξεις ότι, σύμφωνα με το άρθρο 31 παράγραφοι 3 και 6 του κανονισμού ΠΛΑ, το Καμερούν δεν εκπλήρωσε όλα τα καθήκοντα που υπέχει βάσει του διεθνούς δικαίου σε ό,τι αφορά τους διεθνείς κανόνες, τις κανονιστικές διατάξεις και τα μέτρα διατήρησης και διαχείρισης.
                  
               3.4.   Ειδικοί περιορισμοί των αναπτυσσόμενων χωρών (άρθρο 31 παράγραφος 7 του κανονισμού ΠΛΑ)
         
         
                     (51)
                  
                  
                     Σύμφωνα με τον δείκτη ανθρώπινης ανάπτυξης των Ηνωμένων Εθνών (UNHDI) (14), το 2019 το Καμερούν κατατάχθηκε στις χώρες με μέτρια ανθρώπινη ανάπτυξη, στην 153η θέση μεταξύ 189 χωρών.
                  
               
                     (52)
                  
                  
                     Μολονότι μπορεί να υπάρχουν ειδικοί περιορισμοί ικανοτήτων όσον αφορά την παρακολούθηση, τον έλεγχο και την επιτήρηση του στόλου του, οι ειδικοί περιορισμοί του Καμερούν που απορρέουν από το επίπεδο ανάπτυξής του δεν δικαιολογούν όλες τις ελλείψεις που επισημάνθηκαν στα προηγούμενα τμήματα. Αυτό αφορά ειδικότερα την απουσία από το εθνικό νομικό πλαίσιο ειδικών διατάξεων που να αναφέρονται στη διαχείριση του αλιευτικού στόλου της χώρας και στην καταπολέμηση, την αποτροπή και την εξάλειψη των δραστηριοτήτων ΠΛΑ αλιείας, συμπεριλαμβανομένων των μέτρων επιβολής, καθώς και την έλλειψη διαδικασιών που να διασφαλίζουν την ορθή επαλήθευση της νηολόγησης αλιευτικών σκαφών υπό τη σημαία του Καμερούν και την έλλειψη συνεργασίας τόσο μεταξύ εθνικών διοικήσεων, όσο και με την Επιτροπή, τις ΠΟΔΑ ή τις διοικήσεις άλλων χωρών.
                  
               
                     (53)
                  
                  
                     Δεδομένων των γεγονότων που παρουσιάζονται στο παρόν τμήμα και με βάση όλα τα πραγματικά στοιχεία που συνέλεξε η Επιτροπή, καθώς επίσης και τις δηλώσεις του Καμερούν, διαπιστώνεται ότι, σύμφωνα με το άρθρο 31 παράγραφος 7 του κανονισμού ΠΛΑ, η κατάσταση της ανάπτυξης και οι γενικές επιδόσεις του Καμερούν όσον αφορά τη διαχείριση της αλιείας ενδέχεται να επηρεάζονται αρνητικά από το επίπεδο ανάπτυξής του. Ωστόσο, λαμβανομένου υπόψη του χαρακτήρα των ελλείψεων που διαπιστώθηκαν στο Καμερούν, το επίπεδο ανάπτυξης του Καμερούν δεν μπορεί να δικαιολογήσει ή έστω να αιτιολογήσει την έλλειψη συνεργασίας και τις συνολικές επιδόσεις της χώρας ως κράτους σημαίας, κράτους λιμένος, παράκτιου κράτους ή κράτους αγοράς στον τομέα της αλιείας, καθώς και την ανεπαρκή δράση του για την πρόληψη, αποτροπή και εξάλειψη της ΠΛΑ αλιείας.
                  
               4.   ΣΥΜΠΕΡΑΣΜΑ ΣΧΕΤΙΚΑ ΜΕ ΤΟ ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
         
         
                     (54)
                  
                  
                     Με βάση τα συμπεράσματα που συνάγονται σε σχέση με τη μη εκπλήρωση από το Καμερούν των καθηκόντων που υπέχει βάσει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς και τη μη λήψη μέτρων για την πρόληψη, την αποτροπή και την εξάλειψη της ΠΛΑ αλιείας, θα πρέπει να κοινοποιηθεί στο Καμερούν, σύμφωνα με το άρθρο 32 του κανονισμού ΠΛΑ, το ενδεχόμενο να χαρακτηριστεί από την Επιτροπή ως μη συνεργαζόμενη τρίτη χώρα στην καταπολέμηση της ΠΛΑ αλιείας.
                  
               
                     (55)
                  
                  
                     Η Επιτροπή θα πρέπει επίσης να κινήσει όλες τις διαδικασίες που προβλέπονται στο άρθρο 32 του κανονισμού ΠΛΑ σε σχέση με το Καμερούν. Για λόγους χρηστής διοίκησης, θα πρέπει να οριστεί προθεσμία εντός της οποίας η εν λόγω χώρα μπορεί να απαντήσει εγγράφως στην κοινοποίηση και να προβεί σε επανόρθωση της κατάστασης.
                  
               
                     (56)
                  
                  
                     Επιπλέον, η κοινοποίηση στο Καμερούν του ενδεχομένου να χαρακτηριστεί χώρα την οποία η Επιτροπή θεωρεί ως μη συνεργαζόμενη τρίτη χώρα για τους σκοπούς της παρούσας απόφασης δεν αποκλείει ούτε συνεπάγεται αυτομάτως την ενδεχόμενη μεταγενέστερη λήψη μέτρων από την Επιτροπή ή το Συμβούλιο για τον χαρακτηρισμό και την κατάρτιση καταλόγου μη συνεργαζόμενων τρίτων χωρών,
                  
               ΑΠΟΦΑΣΙΖΕΙ:
         
            Άρθρο μόνο
            Κοινοποιείται στο Καμερούν το ενδεχόμενο να χαρακτηριστεί από την Επιτροπή ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας.
         
         
            Βρυξέλλες, 17 Φεβρουαρίου 2021.
            
               
                  Για την Επιτροπή
               
               Virginijus SINKEVIČIUS
               
                  Μέλος της Επιτροπής
               
            
         
         
            (1)  ΕΕ L 286 της 29.10.2008, σ. 1.
         
            (2)  https://treaties.un.org/https://treaties.un.org/
         
            (3)  https://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://www.iotc.org/vessels.
         
            (4)  Αυτά τα σκάφη συμπεριλαμβάνονται επίσης στους καταλόγους σκαφών ΠΛΑ αλιείας των CCSBT (επιτροπή διατήρησης του τόνου του νοτίου ημισφαιρίου), ICCAT (διεθνής επιτροπή για τη διατήρηση των θυννοειδών του Ατλαντικού) και SIOFA (αλιευτική συμφωνία του Νοτίου Ινδικού Ωκεανού), σύμφωνα με αποφάσεις διασταυρωτικής εγγραφής.
         
            (5)  https://www.iotc.org/vesselshttps://www.iotc.org/vessels
         
            (6)  Διεθνές σχέδιο δράσης για την πρόληψη, την αποτροπή και την εξάλειψη της παράνομης, λαθραίας και άναρχης αλιείας, Οργανισμός Τροφίμων και Γεωργίας των Ηνωμένων Εθνών, 2001.
         
            (7)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf
         
            (8)  OLUTORSKY (αριθμός IMO 8826151)· TRONDHEIM (αριθμός IMO 8832112)· HELSINGFORS (αριθμός IMO 8033297)· SVEABORG (αριθμός IMO 7610414)· SEI WHALE (αριθμός IMO 7703950)· AVACHINSKY (αριθμός IMO 8138695)· FORSA (προηγούμενο όνομα: BORNHOLM, αριθμός IMO 8721208)· GREY WHALE (αριθμός IMO 7703962)· MARSHAL VASILEVSKIY (αριθμός IMO 8033869)· FREDERIKSHAMN (αριθμός IMO 8730132)· VEGA (προηγούμενο όνομα: SKAGEN, αριθμός IMO 8325353)· HUMPBACK WHALE (αριθμός IMO 9120281).
         
            (9)  https://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttps://urldefense.com/v3/__https://informante.web.na/fish-pirate-detained-and-fined-in-angola/__;!!DOxrgLBm!VoPoXqdWpPNJ9Ig3rrRZj6ppy2uoQrG8idWTKZhTJcaIFOU5ix6cH67OOiErNsF3UCccqQhttp://jornaldeangola.sapo.ao/sociedade/navio-de-pesca-retido-foi-ontem-inspeccionado.
         
            (10)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf
         
            (11)  Διεθνές Δικαστήριο για το Δίκαιο της Θάλασσας, υπόθεση αριθ. 21, σκέψη 129.
         
            (12)  http://www.fao.org/faolex/country-profiles/general-profile/fr/?iso3=CMRhttp://www.fao.org/faolex/country-profiles/general-profile/fr/?iso3=CMR
         
            (13)  Voluntary Guidelines for Flag State Performance, Μάρτιος 2014, στοιχεία που αντλήθηκαν από τον δικτυακό τόπο: http://www.fao.org/3/a-i4577t.pdf
         
            (14)  http://hdr.undp.org/sites/all/themes/hdr_theme/country-notes/CMR.pdf